EU-s készletekből pótolják az elégett gyógyszereket - Napi.hu
EU-s készletekből pótolják az elégett gyógyszereket
Négyszáz féle gyógyszer érintett abban a tűzben, amely múlt kedden egy budaörsi raktárbázisban keletkezett, a hatóság azonban nem számol gyógyszerhiánnyal a magyarországi forgalmazásban - mondta az Országos Gyógyszerészeti és Élelmezés-egészségügyi Intézet (OGYÉI) főigazgatója kedden Budapesten, sajtótájékoztatón.
Szepesi Anita, 2017. május 2. kedd, 16:18
Pozsgay Csilla az ott tárolt készletek pontos mennyiségéről nem adott felvilágosítást. A főigazgató azt mondta, a raktárban lévő gyógyszerek egy része megsemmisült, azonban a többi készítményt is füst- és hőhatás érhette. Utóbbiak kapcsán a gyógyszergyártó felelőssége megállapítani azt, hogy ezek a patikaszerek később forgalomba hozhatók-e. Az OGYÉI azt a tájékoztatást adta, hogy feltételezhetően elektromos szikra okozta a tüzet, a vizsgálatok azonban még nem zárultak le - írta az MTI.
Az OGYÉI közleménye szerint a tűzben megsemmisült készletek változatos terápiás területeket érintenek, egyetlen olyan gyógyszercsoportot sincs, melynek esetében komoly kockázattal kell számolni. Sok termék helyettesíthető - ezek esetében nem okoz gondot, ha a beteg esetleg más márkanéven engedélyezett gyógyszerrel folyatja a terápiát. A jelenlegi adatok azt mutatják, hogy nincs olyan innovatív termék, melyet ne tudnának időben pótolni a cégek.